CELEX: 32022D0551
Language: sk
Date: 2022-04-04 00:00:00
Title: Vykonávacie rozhodnutie Komisie (EÚ) 2022/551 zo 4. apríla 2022, ktorým sa mení vykonávacie rozhodnutie (EÚ) 2021/85 o rovnocennosti regulačného rámca Spojených štátov amerických pre centrálne protistrany, ktorým Komisia USA pre cenné papiere a burzu udelila povolenie a ktoré podliehajú jej dohľadu, s požiadavkami nariadenia Európskeho parlamentu a Rady (EÚ) č. 648/2012 (Text s významom pre EHP)

6.4.2022   
               
               
                  SK
               
               
                  Úradný vestník Európskej únie
               
               
                  L 107/82
               
            
         VYKONÁVACIE ROZHODNUTIE KOMISIE (EÚ) 2022/551
         zo 4. apríla 2022,
         ktorým sa mení vykonávacie rozhodnutie (EÚ) 2021/85 o rovnocennosti regulačného rámca Spojených štátov amerických pre centrálne protistrany, ktorým Komisia USA pre cenné papiere a burzu udelila povolenie a ktoré podliehajú jej dohľadu, s požiadavkami nariadenia Európskeho parlamentu a Rady (EÚ) č. 648/2012
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 648/2012 zo 4. júla 2012 o mimoburzových derivátoch, centrálnych protistranách a archívoch obchodných údajov (1), a najmä na jeho článok 25 ods. 6,
         keďže:
         
                     (1)
                  
                  
                     Vo vykonávacom rozhodnutí Komisie (EÚ) 2021/85 (2) sa stanovuje, že právny rámec a rámec dohľadu Spojených štátov amerických („USA“) pre centrálne protistrany, nad ktorými vykonáva dohľad Komisia USA pre cenné papiere a burzu („SEC“) a ktoré musia dodržiavať pravidlá uplatniteľné na kryté zúčtovacie agentúry a podliehajú posilnenému rámcu stanovenému v pravidle SEC 17Ad-22 písm. e) („centrálne protistrany kvalifikované ako kryté zúčtovacie agentúry“), sa majú považovať za rovnocenné s požiadavkami stanovenými v nariadení (EÚ) č. 648/2012, ak interné pravidlá a postupy takýchto centrálnych protistrán zahŕňajú konkrétne opatrenia na riadenie rizík, ktorými sa zabezpečuje, aby sa počiatočné marže vypočítavali a zhromažďovali na základe parametrov stanovených v článku 1 uvedeného vykonávacieho rozhodnutia.
                  
               
                     (2)
                  
                  
                     Komisia však pri prijímaní vykonávacieho rozhodnutia (EÚ) 2021/85 neposudzovala, či centrálne protistrany kvalifikované ako kryté zúčtovacie agentúry majú spĺňať právne záväzné požiadavky, ktoré sú rovnocenné s požiadavkami stanovenými v hlave IV nariadenia (EÚ) č. 648/2012, pokiaľ ide o cenné papiere zabezpečené hypotékami emitované alebo zaručené agentúrami podporovanými vládou Federal National Mortgage Association („Fannie Mae“), Federal Home Loan Mortgage Corporation („Freddie Mac“) alebo Government National Mortgage Association („Ginnie Mae“) a obchodované na základe „To-be-Announced“ (ďalej len „cenné papiere zabezpečené hypotékou obchodované ako TBA“). V Únii neexistujú cenné papiere zabezpečené hypotékou obchodované ako TBA. V zásade ide o produkty s dodaním v budúcnosti alebo s odloženým dodaním a podľa pravidiel a výkladu Komisie pre obchodovanie s komoditnými futures a SEC sú cenné papiere zabezpečené hypotékou obchodované ako TBA vylúčené z vymedzenia pojmov „swap“ a „swap založený na cenných papieroch“ (3). Okrem toho sa obchodovanie s cennými papiermi zabezpečenými hypotékou obchodovanými ako TBA uskutočňuje tak na čisto dvojstrannom základe, ako aj (v menšej miere) na platformách medziobchodných maklérov. Na to, aby sa uplatniteľný právny rámec a rámec dohľadu v USA, pokiaľ ide o centrálne zúčtovanie cenných papierov zabezpečených hypotékou obchodovaných ako TBA, považovali za rovnocenné s požiadavkami stanovenými v hlave IV nariadenia (EÚ) č. 648/2012, vecný výsledok uvedeného právneho rámca a rámca dohľadu by mal byť rovnocenný, pokiaľ ide o regulačné ciele, ktoré tento právny rámec a rámec dohľadu dosahujú. Účelom posúdenia rovnocennosti je preto overiť, či právny rámec a rámec dohľadu USA zabezpečujú, že centrálne protistrany, ktoré zúčtovávajú cenné papiere zabezpečené hypotékou obchodované ako TBA, nevystavujú zúčtovacích členov usadených v Únii a miesta obchodovania usadené v Únii vyššej úrovni rizika, než by bola úroveň rizika, ktorému by boli vystavení uvedení zúčtovací členovia a obchodné miesta v prípade centrálnych protistrán, ktorým bolo udelené povolenie v Únii, a že teda nepredstavujú neprijateľné úrovne systémového rizika v Únii.
                  
               
                     (3)
                  
                  
                     Základné pravidlá uplatniteľné na centrálne protistrany kvalifikované ako kryté zúčtovacie agentúry sú stanovené v oddiele 3a) ods. 23 a oddiele 17A zákona o burze cenných papierov z roku 1934 (ďalej len „zákon o burze cenných papierov“), hlavách VII a VIII Doddovho-Frankovho zákona o reforme Wall Street a ochrane spotrebiteľa z roku 2010 (ďalej len „Doddov-Frankov zákon“) a v nariadeniach, ktoré na ich základe prijala SEC, a najmä v pravidle 17Ad-22 (ďalej len „základné pravidlá“). Tieto základné pravidlá však nestanovujú minimálne obdobie likvidácie na výpočet a výber počiatočných marží. V prípade cenných papierov zabezpečených hypotékou obchodovaných ako TBA sa marže vypočítavajú na základe trojdňového obdobia likvidácie. V tomto trojdňovom období likvidácie sa zohľadňuje vysoká likvidita trhu s cennými papiermi zabezpečenými hypotékou obchodovanými ako TBA, ktorý je druhým najväčším trhom s pevným výnosom v USA, a vychádza sa z modelu dozabezpečenia vypracovaného s cieľom zaistiť, aby marže pokrývali potenciálne expozície, ktoré môžu centrálnej protistrane vzniknúť až do hedžingu alebo likvidácie pozícií účastníka, ktorý zlyhá. V modeli marže sa používa spätné referenčné obdobie, v ktorom sa zohľadňuje posledných 10 rokov a prípadne obdobia stresu na trhu nad rámec týchto 10 rokov, aby sa zabezpečilo, že obdobia stresu na trhu sa vždy zohľadnia. Pravidlá a postupy výpočtu marží pre cenné papiere zabezpečené hypotékou obchodované ako TBA sa riadia prístupom, ktorý je podobný pravidlám stanoveným v hlave IV nariadenia (EÚ) č. 648/2012. Na základe posúdenia výsledku uvedených pravidiel a postupov a ich primeranosti z hľadiska zmierňovania, ktorým môžu byť vystavení zúčtovací členovia a obchodné miesta usadené v Únii, možno uvedené pravidlá a postupy považovať za rovnocenné s požiadavkami stanovenými v hlave IV nariadenia (EÚ) č. 648/2012, ako sa uvádza v článku 26 ods. 1 delegovaného nariadenia Komisie (EÚ) č. 153/2013 (4). Podľa uvedeného ustanovenia sa od centrálnej protistrany vyžaduje, aby zohľadňovala minimálne obdobie likvidácie v trvaní dvoch dní v prípade zmlúv o derivátoch, ktoré nie sú mimoburzové deriváty, a piatich dní v prípade zmlúv o mimoburzových derivátoch, obyčajne s maržou realizovanou na čistom základe.
                  
               
                     (4)
                  
                  
                     Okrem toho sa v článku 28 ods. 1 delegovaného nariadenia (EÚ) č. 153/2013 vyžaduje, aby centrálna protistrana využila aspoň jednu z troch možností, ktoré obmedzujú procyklickosť, s cieľom zabezpečiť, aby počiatočné marže priveľmi neklesli v stabilných hospodárskych obdobiach a aby sa prudko nezvyšovali v obdobiach stresu. Vďaka takýmto opatreniam sa dosahujú stabilné a konzervatívne marže. Základné pravidlá neobsahujú žiadnu takúto konkrétnu požiadavku pre cenné papiere zabezpečené hypotékou obchodované ako TBA. Centrálne protistrany, ktoré zúčtovávajú cenné papiere zabezpečené hypotékou obchodované ako TBA, však majú zavedené interné pravidlá a postupy s proticyklickými účinkami. Záväzné interné pravidlá a postupy centrálnych protistrán preto v prípade cenných papierov zabezpečených hypotékou obchodovaných ako TBA prinášajú vecné výsledky rovnocenné s účinkami pravidiel Únie týkajúcich sa proticyklickosti.
                  
               
                     (5)
                  
                  
                     Právny rámec a rámec dohľadu USA, ktoré sa týkajú cenných papierov zabezpečených hypotékou obchodovaných ako TBA a sú uplatniteľné na centrálne protistrany kvalifikované ako kryté zúčtovacie agentúry, by sa preto mali považovať za rovnocenné s pravidlami Únie za predpokladu, že záväzné interné pravidlá a postupy centrálnej protistrany, ktorá zúčtováva cenné papiere zabezpečené hypotékou obchodované ako TBA a žiada o uznanie, spĺňajú určité požiadavky týkajúce sa riadenia rizík. Centrálna protistrana by predovšetkým mala vypočítať a zhromažďovať počiatočné marže na základe trojdňového obdobia likvidácie, pokiaľ ide o cenné papiere zabezpečené hypotékou obchodované ako TBA, na čistom základe. Okrem toho by centrálna protistrana mala uplatňovať opatrenia určené na obmedzenie procyklickosti, ktoré sú z hľadiska dosahovania stabilných a konzervatívnych marží rovnocenné s ktorýmkoľvek z troch opatrení stanovených v článku 28 ods. 1 delegovaného nariadenia (EÚ) č. 153/2013, pokiaľ ide o cenné papiere zabezpečené hypotékou obchodované ako TBA.
                  
               
                     (6)
                  
                  
                     Komisia dospela k záveru, že právny rámec a rámec dohľadu SEC pre cenné papiere zabezpečené hypotékou obchodované ako TBA, ktoré sa vzťahujú na centrálne protistrany kvalifikované ako kryté zúčtovacie agentúry a ktoré zahŕňajú požiadavky stanovené v základných pravidlách a záväzných interných pravidlách a postupoch centrálnych protistrán kvalifikovaných ako kryté zúčtovacie agentúry, sa majú považovať za právne záväzné požiadavky, ktoré sú rovnocenné s požiadavkami stanovenými v hlave IV nariadenia (EÚ) č. 648/2012, ako sa uvádza v delegovanom nariadení (EÚ) č. 153/2013, pokiaľ tieto mechanizmy spĺňajú určité požiadavky týkajúce sa riadenia rizík.
                  
               
                     (7)
                  
                  
                     Aby boli centrálne protistrany, ktoré zúčtovávajú cenné papiere zabezpečené hypotékou obchodované ako TBA, oprávnené na uznanie Európskym orgánom pre cenné papiere a trhy (ESMA), mali by dodržiavať pravidlá, ktoré sa vzťahujú na centrálne protistrany kvalifikované ako kryté zúčtovacie agentúry, a právne záväzné požiadavky, ktoré spĺňajú určité normy riadenia rizík. Orgán ESMA by mal v súlade s článkom 25 ods. 2 písm. b) nariadenia (EÚ) č. 648/2012 overiť, že uvedené normy riadenia rizík sú súčasťou interných pravidiel a postupov ktorejkoľvek centrálnej protistrany, ktorá zúčtováva cenné papiere zabezpečené hypotékou obchodované ako TBA, podlieha dohľadu SEC a žiada o uznanie v Únii. Orgán ESMA by mal najmä skontrolovať, či centrálna protistrana uplatňuje trojdňové obdobie likvidácie, pokiaľ ide o cenné papiere zabezpečené hypotékou obchodované ako TBA, na čistom základe, ako aj či centrálna protistrana uplatňuje opatrenia určené na obmedzenie procyklickosti, ktoré sú z hľadiska dosahovania stabilných a konzervatívnych marží rovnocenné s ktorýmkoľvek z troch opatrení stanovených v článku 28 ods. 1 delegovaného nariadenia (EÚ) č. 153/2013.
                  
               
                     (8)
                  
                  
                     Vykonávacie rozhodnutie (EÚ) 2021/85 by sa preto malo zodpovedajúcim spôsobom zmeniť.
                  
               
                     (9)
                  
                  
                     Na zabezpečenie toho, aby orgán ESMA mohol bezodkladne začať postup uznávania centrálnych protistrán, ktoré zúčtovávajú cenné papiere zabezpečené hypotékou obchodované ako TBA, by toto rozhodnutie malo nadobudnúť účinnosť čo najskôr.
                  
               
                     (10)
                  
                  
                     Opatrenia stanovené v tomto rozhodnutí sú v súlade so stanoviskom Európskeho výboru pre cenné papiere,
                  
               PRIJALA TOTO ROZHODNUTIE:
         
            Článok 1
            Článok 1 vykonávacieho rozhodnutia (EÚ) 2021/85 sa mení takto:
            
                        1.
                     
                     
                        Písmeno c) sa nahrádza takto:
                        
                                    „c)
                                 
                                 
                                    v prípade cenných papierov zabezpečených hypotékou obchodovaných na základe „To-be-Announced“ obdobie likvidácie v trvaní troch dní vypočítané na čistom základe;“.
                                 
                              
                  
                        2.
                     
                     
                        Dopĺňa sa toto písmeno d):
                        
                                    „d)
                                 
                                 
                                    v prípade zmlúv uvedených v písmenách a), b) a c) opatrenia určené na obmedzenie procyklickosti rovnocenné aspoň s jedným z týchto opatrení:
                                    
                                                i)
                                             
                                             
                                                opatrenia uplatňujúce rezervy na marže aspoň vo výške 25 % vypočítaných marží, ktoré centrálna protistrana umožňuje dočasne vyčerpať v obdobiach, keď vypočítané maržové požiadavky výrazne rastú;
                                             
                                          
                                                ii)
                                             
                                             
                                                opatrenia prideľujúce váhu aspoň vo výške 25 % stresovým pozorovaniam v spätnom referenčnom období;
                                             
                                          
                                                iii)
                                             
                                             
                                                opatrenia zabezpečujúce, aby maržové požiadavky neboli nižšie ako požiadavky, ktoré by sa vypočítali s použitím volatility odhadnutej za desaťročné historické spätné referenčné obdobie.“
                                             
                                          
                              
                  
         
            Článok 2
            Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.
         
         
            V Bruseli 4. apríla 2022
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 201, 27.7.2012, s. 1.
         
            (2)  Vykonávacie rozhodnutie Komisie (EÚ) 2021/85 z 27. januára 2021 o rovnocennosti regulačného rámca Spojených štátov amerických pre centrálne protistrany, ktorým Komisia USA pre cenné papiere a burzu udelila povolenie a ktoré podliehajú jej dohľadu, s požiadavkami nariadenia Európskeho parlamentu a Rady (EÚ) č. 648/2012 (Ú. v. EÚ L 29, 28.1.2021, s. 27).
         
            (3)  Federálny register USA, zväzok 77 č. 156, 13. august 2012, časť II; Komisia pre obchodovanie s komoditnými futures 17 CFR časť 1; Komisia pre cenné papiere a burzu 17 CFR, časti 230, 240 a 241; Ďalšie vymedzenie pojmov „swap“‚ „swap založený na cenných papieroch“ a „dohoda o swape založenom na cenných papieroch“; zmiešané swapy; vedenie záznamov o dohode o swape založenom na cenných papieroch; záverečné ustanovenie.
         
            (4)  Delegované nariadenie Komisie (EÚ) č. 153/2013 z 19. decembra 2012, ktorým sa dopĺňa nariadenie Európskeho parlamentu a Rady (EÚ) č. 648/2012, pokiaľ ide o regulačné technické normy týkajúce sa požiadaviek na centrálne protistrany (Ú. v. EÚ L 52, 23.2.2013, s. 41).